བརྩམས་སྒྲུངབཙུན་ཡགགི་ནང་དུ་མི་སྣ་གཙོ་བོ་སྟེ་དགེ་འདུན་རྒྱ་མཚོའམབཙུན་ཡགགྲོང་མཁར་ནས་གྲྭ་ལོག་བྱས་རྗེས་ཕྱིར་ཕ་ཡུལ་དུ་ལོག་པ་དང་།ཕ་ཡུལ་དུ་ལོག་རྗེས་རང་ཉིད་གྲྭ་ལོག་བྱས་པའི་གནས་ཚུལ་ཁྱིམ་མིར་མ་གསང་བར་དྲང་མོར་བཤད་འདོད་ཀྱང་ངག་ནས་མ་འཁྲོལ།དེ་ནས་ཕྱིར་རྫོང་མཁར་དུ་སོང་སྟེ་གྲོང་ཁྱེར་གྱི་ཟང་ཟིང་ལ་ཆགས་པ་དང་།གྲོང་ཁྱེར་གྱི་འདུ་འཛིའི་ཁྲོད་ནས་ཁོས་ད་དུང་ཡང་གཟམ་ཤན་མ་ཕུད་པར་བུ་མོ་ལྷ་མཚོ་དང་མཉམ་དུ་འཚོ་བ་རོལ་ཏེ་ཁ་ཕྱོགས་དང་དམིགས་ཡུལ་ཅི་ཡང་མེད་པའི་སྒོ་ནས་ལོ་ཟླ་ཕར་ལ་བསྐྱལ།ཡིན་ཡང་སྐབས་རེར་ཁོ་རང་གྲྭ་ལོག་བྱས་པར་སེམས་གཏིང་ནས་ནོངས་འགྱོད་དང་སྐྲག་སྣང་སྐྱེས་པས་སེམས་ཁམས་ཤིན་ཏུ་སྐྱིད་པའི་དུས་ཤིག་མ་བྱུང་བ་འདྲ།ཁོ་རང་ཆེས་སྐྲག་པ་ནི་གལ་ཏེ་གཟན་ཤམ་ཕུད་པ་ཡིན་ན་སྡེ་པའི་ནང་གི་སྟག་ཤར་ཚོར་འགྲོགས་ནས་རྩྭ་ས་རྩོད་གླེང་གི་འཐབ་འཁྲུག་ལ་ཞུགས་དགོས་པ་མ་ཟད།ད་དུང་ལས་ཀ་ལྕི་མོ་ལས་དགོས་པས་རང་ཉིད་མལ་ས་དྲོན་མོ་དང་ཁ་རྒྱབ་རྩོལ་སྒྲུབ་ལ་ལོབས་མེད་པ་སོགས་ལས་སྡུག་བསྔལ་མང་པོར་སྐྲག་སྟེ་ཅི་ཡིན་འདི་ཡིན་མེད་པར་འཚོ་བ་རོལ།རྗེས་སུ་མགྲོན་ཁང་ཞིག་གི་ནང་ནསབཙུན་ཡགགྲྭ་བ་རྒན་པ་གཉིས་དང་འཕྲད་རྗེས་གྲྭ་བ་དེ་གཉིས་ཀྱིས་ཁོ་རང་ཉི་ཟེར་དགོན་གྱི་སྤྲུལ་སྐུར་ཐག་བཅད་པ་དང་།བཙུན་ཡག་གིས་ཁོ་རང་སྤྲུལ་སྐུ་མིན་པའི་གནས་ཚུལ་བཤད་ཀྱང་གྲྭ་རྒན་གཉིས་ཨུ་ཚུགས་ཆེ་བས་ཁོ་ལ་ཐབས་བཀོད་མ་བྱུང་།དེ་ནས་ཁོས་གློ་བུར་དུ་ལྷ་མཚོ་ཡིད་ལ་ཤར་བ་དང་།མགྲོན་ཁང་གི་སྒོར་ཕྱིར་བུད་པ་ན་གློག་ཁང་དམར་པོ་སྟེ་ལྷ་མཚོ་འདུག་སའི་ཁང་པའི་ཕྱི་རོལ་དུ་མི་མང་པོ་འདུས་ཤིང་།ལྷ་མཚོ་ཉེན་རྟོག་པས་འཛིན་བཟུང་བྱས་ཏེ་སྙིང་ལ་གཟན་པའི་ཉེན་དུང་གྲག་བཞིན་ཁོ་དང་རིང་དུ་གྱེས་སོང་བ་རེད།དེ་ལྟར་ལྷ་མཚོ་དང་ཁ་གྱེས་རྗེས་ཀྱི་ཉིན་མོ་ནི་ཁོར་མཚོན་ན་སེམས་པ་ཆེས་འཁྱག་པའི་ཉིན་མོ་དེ་ཡིན་སྲིད།དེ་བས་བརྩམས་སྒྲུང་གི་ནང་དུ་དེ་རིང་ནི་རྫོང་མཁར་གྱི་ཆེས་འཁྱག་པའི་ཉིན་མོ་ཡིན་ཞེས་བྲིས་ཏེ་གཏམ་རྒྱུད་ཡོངས་སུ་མཇུག་བསྒྲིལ་བར་བྱས་ཡོད།